Kya Sands-brand: Duisende ontwortelDie brand by Kya Sands. Foto: ER24 / Twitter Agt mense is vir rookinaseming behandel en nagenoeg 2 000 mense is ontwortel na Donderdag se brand in die Kya Sands informele nedersetting in Johannesburg. Nana Radebe, woordvoerder van die Johannesburgse nooddienste, het gesê sowat 500 plakkershutte is in die brand vernietig. Volgens Radebe moet daar nog vasgestel word presies hoeveel mense ontwortel is, maar is daar volgens aanvanklike waarneming minstens 2 000 mense dakloos gelaat. Radebe het gesê agt mense is op die toneel deur paramedici behandel en dat niemand in die hospitaal opgeneem is nie. “Ons praat ook met gemeenskapslede om te probeer vasstel of enige van hulle naasbestaandes vermis word.” ŉ Kerk in die omgewing het Donderdagaand verblyf verskaf aan van die mense terwyl nie-regeringsorganisasies vir die mense kos en klere gereël het. Die oorsaak van die brand word ondersoek.